CELEX: 32016D0077
Language: el
Date: 2016-01-18 00:00:00
Title: Απόφαση (ΕΕ) 2016/77 του Συμβουλίου, της 18ης Ιανουαρίου 2016, για την επιβεβαίωση της ειλημμένης θέσης, εξ ονόματος της Ευρωπαϊκής Ένωσης, στο πλαίσιο της 10ης υπουργικής διάσκεψης του Παγκόσμιου Οργανισμού Εμπορίου όσον αφορά θέματα εξαγωγικού ανταγωνισμού και ανάπτυξης

23.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 16/23
            
         ΑΠΌΦΑΣΗ (ΕΕ) 2016/77 ΤΟΥ ΣΥΜΒΟΥΛΊΟΥ
   της 18ης Ιανουαρίου 2016
   για την επιβεβαίωση της ειλημμένης θέσης, εξ ονόματος της Ευρωπαϊκής Ένωσης, στο πλαίσιο της 10ης υπουργικής διάσκεψης του Παγκόσμιου Οργανισμού Εμπορίου όσον αφορά θέματα εξαγωγικού ανταγωνισμού και ανάπτυξης
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρα 91, 100 και 207 παράγραφος 4, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η Ένωση αποδίδει τεράστια σημασία στη λειτουργία και την προοδευτική ενίσχυση του πολυμερούς εμπορικού συστήματος. Στο πλαίσιο αυτό, ενώ η Ένωση είχε επιδιώξει συνολικό αποτέλεσμα στον Γύρο της Ντόχα κατά τη 10η υπουργική διάσκεψη του Παγκόσμιου Οργανισμού Εμπορίου (ΠΟΕ) στο Ναϊρόμπι, τα μέλη του ΠΟΕ πέτυχαν συναίνεση μόνο σε μια πιο περιορισμένη δέσμη θεμάτων: τον εξαγωγικό ανταγωνισμό στη γεωργία, και τα θέματα ανάπτυξης που παρουσιάζουν ιδιαίτερο ενδιαφέρον για τα μέλη του ΠΟΕ εκέινα που αναγνωρίζονται ως λιγότερο ανεπτυγμένες χώρες (ΛΑΧ).
            
         
               (2)
            
            
               Η ρύθμιση της χρήσης μέτρων στήριξης των γεωργικών εξαγωγών αποτελεί μακροχρόνιο αίτημα πολλών μελών του ΠΟΕ που ενδιαφέρονται για την εξασφάλιση ίσων όρων ανταγωνισμού για τους εμπόρους, και αποτελεί βασικό στοιχείο του Γύρου της Ντόχα. Σκοπός της Ένωσης στη 10η υπουργική διάσκεψη του ΠΟΕ ήταν να επιτύχει συνολικό και ισορροπημένο αποτέλεσμα όσον αφορά όλες τις μορφές στήριξης εξαγωγών στον τομέα της γεωργίας (δηλαδή τις εξαγωγικές επιδοτήσεις, τις εξαγωγικές πιστώσεις, τις γεωργικές εξαγωγικές κρατικές εμπορικές επιχειρήσεις και την επισιτιστική βοήθεια), όχι αποκλειστικά και μόνο τις εξαγωγικές επιδοτήσεις, σύμφωνα με το σχέδιο των λεπτομερειών εφαρμογής του ΠΟΕ όσον αφορά τη γεωργία (TN/AG/W/4/Rev.4), όπως επικαιροποιήθηκε με την κοινή πρόταση της Ένωσης και αρκετών χωρών της 16ης Νοεμβρίου 2015 (JOB/AG/48).
            
         
               (3)
            
            
               Η ανάπτυξη βρίσκεται στο επίκεντρο του Γύρου εμπορικών διαπραγματεύσεων της Ντόχα και διάφορα θέματα, μεταξύ των οποίων η εφαρμογή προτιμησιακής μεταχείρισης υπέρ των παρόχων υπηρεσιών των ΛΑΧ, οι προτιμησιακοί κανόνες καταγωγής για τις ΛΑΧ και το βαμβάκι αποτελούν αντικείμενο εντατικών διαπραγματεύσεων στο πλαίσιο του ΠΟΕ.
            
         
               (4)
            
            
               Η απόφαση σχετικά με τους προτιμησιακούς κανόνες καταγωγής για τις λιγότερο ανεπτυγμένες χώρες, που ελήφθη κατά την ένατη υπουργική διάσκεψη του ΠΟΕ στο Μπαλί (WT/MIN(13)/42), προβλέπει ότι οι προτιμησιακοί κανόνες καταγωγής θα πρέπει να είναι όσο το δυνατόν πιο διαφανείς, απλοί και αντικειμενικοί. Η πρόταση που υπέβαλε η ομάδα ΛΑΧ (JOB/TNC/53) αποσκοπούσε στην επίτευξη δεσμευτικών αποτελεσμάτων σε όλους τους τομείς που καλύπτονται από την εν λόγω απόφαση. Λαμβάνοντας υπόψη το υφιστάμενο μονομερές καθεστώς προτιμησιακών κανόνων καταγωγής της Ένωσης, στη 10η υπουργική διάσκεψη του ΠΟΕ, η Ένωση υποστήριξε την επίτευξη των εν λόγω αποτελεσμάτων, τα οποία δεν υπερβαίνουν την τρέχουσα φιλόδοξη δέσμη προτιμησιακών κανόνων στην Ένωση και είναι δεσμευτικά για όλα τα μέλη του ΠΟΕ.
            
         
               (5)
            
            
               Η ειλημμένη θέση εξ ονόματος της Ευρωπαϊκής Ένωσης στο πλαίσιο της 10ης υπουργικής διάσκεψης του Παγκόσμιου Οργανισμού Εμπορίου όσον αφορά θέματα εξαγωγικού ανταγωνισμού και ανάπτυξης χρειάζεται να επιβεβαιωθεί,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η ειλημμένη θέση, εξ ονόματος της Ένωσης, στο πλαίσιο της 10ης υπουργικής διάσκεψης του ΠΟΕ σχετικά με τις αποφάσεις του ΠΟΕ όσον αφορά θέματα εξαγωγικού ανταγωνισμού (WT/MIN(15)/45) και, ανάπτυξης (WT/MIN(15)/46), (WT/MIN(15)/47), (WT/MIN(15)/48) επιβεβαιώνεται.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   
      Βρυξέλλες, 18 Ιανουαρίου 2016.
      
         
            Για το Συμβούλιο
         
         
            O Πρόεδρος
         
         A.G. KOENDERS